આ બનાવતી હીરો લ‌ઇ તે ત્રીજે દીવસે બીરબલને જ‌ઇ બતાવ્યો. આ જોતાંજ બીરબલ ઘણો ખુશી થ‌ઇને તે કારીગરને બાદશાહ પાસે લાવ્યો, પણ આ વખતે બાદશાહ કાંઇ કારણથી એકાંતમાં રોકાયા હતા, તે તકનો લાભ લ‌ઇ, કારીગરને બહાર બેસાડીને પોતે શાહ પાશે જ‌ઇને કહ્યું કે, 'એક જવેરી એક નવી તરેહનો હીરો લ‌ઇ આવેલ છે, અને તે આપને રાખવા લાયક છે માટે હું તે હીરો લ‌ઇને આપને બતાવવાને લાવ્યો છું,' એટલું કહી બીરબલ તે બનાવટી હીરાને બાદશાહના હાથમાં મુક્યો. તે જોઇ બાદશાહ ઘણો ખુશી થ‌ઇને બોલ્યો કે, 'હમણા આ હીરાને તમારી પાશે રાખો, અને તમે બંને જણ બાર વાગ્યા પછી દરબારમાં આવજો.' આના ઉત્તરમાં બીરબલે કહ્યું કે, 'જહાંપના ? એક અંગતનાં કામ માટે બહાર જવાનો છું. તેથી આવતા વાર લાગી તો જવેરી આવી પાછો ન જાય તેટલા માટે આ હીરો આપની પાશેજ રાખો.' બાદશાહે તરત હીરો લ‌ઇને પોતાની કમ્મરમાં નાખ્યો. આ જોતાંજ બીરબલ રજા માગી પોતાને ઘેર ગયો અને કારીગરને કેટલીક યુક્તી બતાવી બાર વાગે કચેરીમાં આવવાને ભલામણ કરી.